Vir wie moet ek stem? | Maroela Media
Vir wie moet ek stem?
Die vraag, "Vir wie moet ek stem?", word volgens my ervaring die afgelope paar weke aansienlik meer gereeld as voor enige ander onlangse verkiesing deur lede van minderheidsgemeenskappe gevra.
Die positiewe hiervan, is dat dit aan Afrikaners, Afrikaanssprekendes en minderhede oor die algemeen 'n geleentheid bied om die onderskeie partye se beleidsrigtings goed te oordink en vir hulself te besluit watter party hul belange die beste kan dien.
Daarteenoor is die gevaar van onsekerheid dat kiesers kan wegbly van die stembus af – iets wat tragies genoeg direk in die hande van die ANC en EFF sal speel.
AfriForum, wat as burgerlike organisasie buite die partypolitiek funksioneer, kan en gaan nie aan sy lede, ondersteuners en minderheidsgemeenskappe probeer voorskryf vir watter party hulle moet stem nie. Hierdie gemeenskappe is in elk geval meer as in staat om vir hulself te dink en te besluit. AfriForum en ekself neem wel die vrymoedigheid om die volgende versoeke aan lede van minderheidsgemeenskappe te rig:
Stem asseblief op 8 Mei 2019! Die ANC en EFF is beide daarop uit om die land se Grondwet te wysig om onteiening sonder vergoeding moontlik te maak. Om dit te bereik, het hulle 'n twee derde-meerderheid nodig. Minderhede kan help om dit te probeer verhoed deur vir 'n party te stem wat eiendomsreg respekteer. Wat eiendomsreg betref, maak dit nie saak of jy vir die VF+, DA, ACDP, Cope of enige ander pro-eiendomsregparty stem nie, jou stem sal tel om eiendomsreg te help beskerm.
Stem vir die party wie se waardes en beleid jy steun! Daar is baie pogings om kiesers te probeer dwing om vir 'n bepaalde party of partye te stem op grond van wie die ANC se mag die "beste" kan inperk. Partye moet na my mening kiesers se steun wen deur hul belange ernstig op te neem, eerder as om hul steun op ander gronde as beleid te probeer wen. Die werklikheid is ook dat die proporsionele stelsel meebring dat geen stem gemors word nie. Of een party wat die ANC teenstaan byvoorbeeld tien setels het, of twee partye wat die ANC teenstaan onderskeidelik ses en vier setels het, maak geen verskil nie, aangesien daar steeds tien setels is wat die ANC teenstaan. AfriForum se aanbeveling is dus dat lede die onderskeie partye vir wie hulle oorweeg om te stem, se beleid bestudeer en op grond daarvan 'n besluit neem.
Moenie dat partypolitiek ons verdeel nie! Mededinging tussen opposisiepartye en hul onderskeie ondersteuners is eie aan die aard van partypolitiek. Wat egter verhoed moet word, is dat ons nie weer verval in 'n situasie waar gemeenskappe daardeur verdeel word, soos wat in die vorige bedeling met NP/KP-verdelingslyne die geval was nie. Ons moet onthou dat partypolitiek net een aspek van 'n breë spektrum aksies is wat nodig is om 'n toekoms te bou waar Afrikaners en Afrikaanssprekendes vry, veilig en voorspoedig kan wees. 'n Rede vir die groot sukses wat AfriForum in plaaslike gemeenskappe behaal, is juis dat ons daarin slaag om bo-oor partypolitieke verdelingslyne mense saam te snoer ter bereiking van gemeenskaplike doelwitte in hul gemeenskappe.
AfriForum as waghond oor opposisiepartye
Ten spyte daarvan dat AfriForum nie aan lede voorskryf vir wie om te stem nie, beskou die organisasie dit wel as sy rol om te help toesien dat die partye vir wie AfriForum-lede en -ondersteuners stem, op 'n wyse sal optree wat nie direk in stryd met ons lede en ondersteuners se belange is nie.
AfriForum verwag ook nie van politieke partye om voorkeur aan AfriForum-lede en -ondersteuners se belange te gee nie, maar ons verwag beslis dat ons ondersteuners se belange nie ondergeskik aan ander kiesers se belange gestel word nie.
Dit is binne hierdie konteks wat AfriForum byvoorbeeld sonder om te skroom al beswaar teen sekere beleidsrigtings van die DA en optrede deur sommige parlementslede van die ACDP, Cope en VF+ aangeteken het. AfriForum het ook beswaar gemaak toe die DA besluit het dat ras tot nadeel van minderhede as maatstaf moet dien vir SEB-beleidsrigtings, dat die Laerskool Schweizer-Reneke-insident op roekelose wyse deur die DA tot rassevoorval verhef is, en die DA-beheerde studenteraad by Tukkies Sonop aangevat het omdat die koshuis te "wit en Afrikaans" is.
Hoewel AfriForum nie altyd met die optrede van sommige partye se nasionale leierskap saamstem nie, weet AfriForum ook dat daar op plaaslike vlak tientalle raadslede en lede van al bogenoemde partye is wat 'n baie positiewe rol speel en met groot entoesiasme saam met AfriForum werk om gemeenskappe te help verbeter. Juis daarom gaan AfriForum geensins 'n veldtog vír of téén enige opposisieparty voer nie.
Wat AfriForum wel kan doen, is om sy lede en ondersteuners bloot te stel aan die standpunte van die leierskap van die partye vir wie hulle volgens ons meningspeiling oorwegend gaan stem.
Juis daarom het ek as deel van AfriForum se "Vir wie moet ek stem?"-programreeks onderhoude met die leiers van die VF+, DA, ACDP en Cope gevoer wat op my YouTube-kanaal en Facebook-blad geplaas is. Kyk gerus daarna en besluit self vir wie jy moet stem. Indien jy steeds twyfel, beveel ek aan dat jy Solidariteit se "stembepaler" gebruik om vas te stel tot watter mate die onderskeie partye se manifeste jou standpunte weerspieël. Die "stembepaler" is by hierdie skakel beskikbaar: https://solidariteit.co.za/stem-bepaler/
Die "Vir wie moet ek stem?"-programreeks is by die volgende skakels beskikbaar:
Is 'n stem vir 'n kleiner party 'n vermorste stem? Episode 1: https://youtu.be/waJE4Zi1f80
Is die VF+ 'n opsie? Episode 2: https://youtu.be/BGq7E9u3XpE
Is die DA 'n opsie? Episode 3: https://youtu.be/AMZfTLD8nwc
Is die ACDP 'n opsie? Episode 4:https://youtu.be/gtNJ3N_Z0xA
Is Cope 'n opsie? Episode 5: https://youtu.be/o3ijpGMdEe0
Ten slotte, braai gerus op 8 Mei… maar eers nadat jy gestem het!
Nog verkiesingsnuus: Kyk ook Vrydag 3 Mei om 10:00 op Maroela Media se Facebook-blad regstreeks na 'n debat tussen die DA en VF+.
AfriForum taalregtedebat Verkiesing 2019
Hoe gaan dit in Orania?
Daar wag 'n groot verrassing wanneer stemme getel word. My voorspelling is dat baie Afrikaanssprekendes gaan terug huis toekom en VF+ stem. Die DA gaan die Afrikaanses se stemme mis en Good gaan ook paar stemme in die Kaap afrokkel van die DA. Die stempersentasie gaan redelik laag wees en die party wat die hardste gaan huil met minder as 50% van die stemme is die ANC. Waar die DA aan die bewind gaan wees sal dit in koalisie met minderheidspartye wees. Die VF+, ACDP en Cope gaan beslis meer stemme kry as in die verlede en gaan baie belangrik… Lees meer »
Wanneer word die uitslag van die oorsese kiesers bekend gemaak?
Ek het die vraag verskeie kere in die verlede gevra en nog nooit 'n sinvolle antwoord gekry nie. Indien 'n persoon wat DA, VF+, COPE of wat ookal sou stem, wegbly dan bevoordeel dit glo die ANC, EFF en BLF.
Nou my vraag: As 'n persoon wat ANC, EFF of BLF sou stem sou wegbly, bevoordeel dit dan die DA, VF+ en dies meer? Kom ons kyk of iemand my die keer kan antwoord.
Die ANC sal weer meer as 50% kry en met die volgende verkiesing sal hulle verloor maar dan saam met die EFF smelt. So vir die volgende 8 jaar gaan ons land nog verval. Die DA beteken niks, hulle file net die heletyd hofsake maar dan raak dit stil. Hulle gaan ook baie kleur stemme verloor, Mmusi is `n failure en sal moet vervang word. VF+ en Cope gaan die groot wenners wees.
Ek stem beslis vir VF+ , Dis baie belangrik dat almal gaan stem sodat ons verhoed dat ANC en EFF nie n' koalisie kan vorm nie, As dit gebeur het ons baie groot probleme, so mense gaan stem . Ons kan lekker braai na die stemmery en hoop vir die beste. Hierdie is ons laaste kans.